User:B9 hummingbird hovering/Blog/Learning Sanskrit Weblog/Uddhava Gita/Chapter 8

BhP_11.08.001/0 śrī-brāhmaṇa uvāca BhP_11.08.001/1 sukham aindriyakaṃ rājan svarge naraka eva ca BhP_11.08.001/3 dehināṃ yad yathā duḥkhaṃ tasmān neccheta tad-budhaḥ BhP_11.08.002/1 grāsaṃ su-mṛṣṭaṃ virasaṃ mahāntaṃ stokam eva vā BhP_11.08.002/3 yadṛcchayaivāpatitaṃ grased ājagaro 'kriyaḥ BhP_11.08.003/1 śayītāhāni bhūrīṇi nirāhāro 'nupakramaḥ BhP_11.08.003/3 yadi nopanayed grāso mahāhir iva diṣṭa-bhuk BhP_11.08.004/1 ojaḥ-saho-bala-yutaṃ bibhrad deham akarmakam BhP_11.08.004/3 śayāno vīta-nidraś ca nehetendriyavān api BhP_11.08.005/1 muniḥ prasanna-gambhīro durvigāhyo duratyayaḥ BhP_11.08.005/3 ananta-pāro hy akṣobhyaḥ stimitoda ivārṇavaḥ BhP_11.08.006/1 samṛddha-kāmo hīno vā nārāyaṇa-paro muniḥ BhP_11.08.006/3 notsarpeta na śuṣyeta saridbhir iva sāgaraḥ BhP_11.08.007/1 dṛṣṭvā striyaṃ deva-māyāṃ tad-bhāvair ajitendriyaḥ BhP_11.08.007/3 pralobhitaḥ pataty andhe tamasy agnau pataṅga-vat BhP_11.08.008/1 yoṣid-dhiraṇyābharaṇāmbarādi- dravyeṣu māyā-raciteṣu mūḍhaḥ BhP_11.08.008/3 pralobhitātmā hy upabhoga-buddhyā pataṅga-van naśyati naṣṭa-dṛṣṭiḥ BhP_11.08.009/1 stokaṃ stokaṃ grased grāsaṃ deho varteta yāvatā BhP_11.08.009/3 gṛhān ahiṃsann ātiṣṭhed vṛttiṃ mādhukarīṃ muniḥ BhP_11.08.010/1 aṇubhyaś ca mahadbhyaś ca śāstrebhyaḥ kuśalo naraḥ BhP_11.08.010/3 sarvataḥ sāram ādadyāt puṣpebhya iva ṣaṭpadaḥ BhP_11.08.011/1 sāyantanaṃ śvastanaṃ vā na saṅgṛhṇīta bhikṣitam BhP_11.08.011/3 pāṇi-pātrodarāmatro makṣikeva na saṅgrahī BhP_11.08.012/1 sāyantanaṃ śvastanaṃ vā na saṅgṛhṇīta bhikṣukaḥ BhP_11.08.012/3 makṣikā iva saṅgṛhṇan saha tena vinaśyati BhP_11.08.013/1 padāpi yuvatīṃ bhikṣur na spṛśed dāravīm api BhP_11.08.013/3 spṛśan karīva badhyeta kariṇyā aṅga-saṅgataḥ BhP_11.08.014/1 nādhigacchet striyaṃ prājñaḥ karhicin mṛtyum ātmanaḥ BhP_11.08.014/3 balādhikaiḥ sa hanyeta gajair anyair gajo yathā BhP_11.08.015/1 na deyaṃ nopabhogyaṃ ca lubdhair yad duḥkha-sañcitam BhP_11.08.015/3 bhuṅkte tad api tac cānyo madhu-hevārthavin madhu BhP_11.08.016/1 su-duḥkhopārjitair vittair āśāsānāṃ gṛhāśiṣaḥ BhP_11.08.016/3 madhu-hevāgrato bhuṅkte yatir vai gṛha-medhinām BhP_11.08.017/1 grāmya-gītaṃ na śṛṇuyād yatir vana-caraḥ kvacit BhP_11.08.017/3 śikṣeta hariṇād baddhān mṛgayor gīta-mohitāt BhP_11.08.018/1 nṛtya-vāditra-gītāni juṣan grāmyāṇi yoṣitām BhP_11.08.018/3 āsāṃ krīḍanako vaśya ṛṣyaśṛṅgo mṛgī-sutaḥ BhP_11.08.019/1 jihvayāti-pramāthinyā jano rasa-vimohitaḥ BhP_11.08.019/3 mṛtyum ṛcchaty asad-buddhir mīnas tu baḍiśair yathā BhP_11.08.020/1 indriyāṇi jayanty āśu nirāhārā manīṣiṇaḥ BhP_11.08.020/3 varjayitvā tu rasanaṃ tan nirannasya vardhate BhP_11.08.021/1 tāvaj jitendriyo na syād vijitānyendriyaḥ pumān BhP_11.08.021/3 na jayed rasanaṃ yāvaj jitaṃ sarvaṃ jite rase BhP_11.08.022/1 piṅgalā nāma veśyāsīd videha-nagare purā BhP_11.08.022/3 tasyā me śikṣitaṃ kiñcin nibodha nṛpa-nandana BhP_11.08.023/1 sā svairiṇy ekadā kāntaṃ saṅketa upaneṣyatī BhP_11.08.023/3 abhūt kāle bahir dvāre bibhratī rūpam uttamam BhP_11.08.024/1 mārga āgacchato vīkṣya puruṣān puruṣarṣabha BhP_11.08.024/3 tān śulka-dān vittavataḥ kāntān mene 'rtha-kāmukī BhP_11.08.025/1 āgateṣv apayāteṣu sā saṅketopajīvinī BhP_11.08.025/3 apy anyo vittavān ko 'pi mām upaiṣyati bhūri-daḥ BhP_11.08.026/1 evaṃ durāśayā dhvasta- nidrā dvāry avalambatī BhP_11.08.026/3 nirgacchantī praviśatī niśīthaṃ samapadyata BhP_11.08.027/1 tasyā vittāśayā śuṣyad- vaktrāyā dīna-cetasaḥ BhP_11.08.027/3 nirvedaḥ paramo jajñe cintā-hetuḥ sukhāvahaḥ BhP_11.08.028/1 tasyā nirviṇṇa-cittāyā gītaṃ śṛṇu yathā mama BhP_11.08.028/3 nirveda āśā-pāśānāṃ puruṣasya yathā hy asiḥ BhP_11.08.029/1 na hy aṅgājāta-nirvedo deha-bandhaṃ jihāsati BhP_11.08.029/3 yathā vijñāna-rahito manujo mamatāṃ nṛpa BhP_11.08.030/0 piṅgalovāca BhP_11.08.030/1 aho me moha-vitatiṃ paśyatāvijitātmanaḥ BhP_11.08.030/3 yā kāntād asataḥ kāmaṃ kāmaye yena bāliśā BhP_11.08.031/1 santaṃ samīpe ramaṇaṃ rati-pradaṃ vitta-pradaṃ nityam imaṃ vihāya BhP_11.08.031/3 akāma-daṃ duḥkha-bhayādhi-śoka- moha-pradaṃ tuccham ahaṃ bhaje 'jñā BhP_11.08.032/1 aho mayātmā paritāpito vṛthā sāṅketya-vṛttyāti-vigarhya-vārtayā BhP_11.08.032/3 straiṇān narād yārtha-tṛṣo 'nuśocyāt krītena vittaṃ ratim ātmanecchatī BhP_11.08.033/1 yad asthibhir nirmita-vaṃśa-vaṃsya- BhP_11.08.033/2 sthūṇaṃ tvacā roma-nakhaiḥ pinaddham BhP_11.08.033/3 kṣaran-nava-dvāram agāram etad BhP_11.08.033/4 viṇ-mūtra-pūrṇaṃ mad upaiti kānyā BhP_11.08.034/1 videhānāṃ pure hy asminn aham ekaiva mūḍha-dhīḥ BhP_11.08.034/3 yānyam icchanty asaty asmād ātma-dāt kāmam acyutāt BhP_11.08.035/1 suhṛt preṣṭhatamo nātha ātmā cāyaṃ śarīriṇām BhP_11.08.035/3 taṃ vikrīyātmanaivāhaṃ rame 'nena yathā ramā BhP_11.08.036/1 kiyat priyaṃ te vyabhajan kāmā ye kāma-dā narāḥ BhP_11.08.036/3 ādy-antavanto bhāryāyā devā vā kāla-vidrutāḥ BhP_11.08.037/1 nūnaṃ me bhagavān prīto viṣṇuḥ kenāpi karmaṇā BhP_11.08.037/3 nirvedo 'yaṃ durāśāyā yan me jātaḥ sukhāvahaḥ BhP_11.08.038/1 maivaṃ syur manda-bhāgyāyāḥ kleśā nirveda-hetavaḥ BhP_11.08.038/3 yenānubandhaṃ nirhṛtya puruṣaḥ śamam ṛcchati BhP_11.08.039/1 tenopakṛtam ādāya śirasā grāmya-saṅgatāḥ BhP_11.08.039/3 tyaktvā durāśāḥ śaraṇaṃ vrajāmi tam adhīśvaram BhP_11.08.040/1 santuṣṭā śraddadhaty etad yathā-lābhena jīvatī BhP_11.08.040/3 viharāmy amunaivāham ātmanā ramaṇena vai BhP_11.08.041/1 saṃsāra-kūpe patitaṃ viṣayair muṣitekṣaṇam BhP_11.08.041/3 grastaṃ kālāhinātmānaṃ ko 'nyas trātum adhīśvaraḥ BhP_11.08.042/1 ātmaiva hy ātmano goptā nirvidyeta yadākhilāt BhP_11.08.042/3 apramatta idaṃ paśyed grastaṃ kālāhinā jagat BhP_11.08.043/0 śrī-brāhmaṇa uvāca BhP_11.08.043/1 evaṃ vyavasita-matir durāśāṃ kānta-tarṣa-jām BhP_11.08.043/3 chittvopaśamam āsthāya śayyām upaviveśa sā BhP_11.08.044/1 āśā hi paramaṃ duḥkhaṃ nairāśyaṃ paramaṃ sukham BhP_11.08.044/3 yathā sañchidya kāntāśāṃ sukhaṃ suṣvāpa piṅgalā